**Рационализират се задълженията за докладване и мониторинг в ЕС в областта на околната среда**

На 31 май 2018 г. Европейската комисия публикува предложение за Регламент на Европейския парламент и Съвета относно привеждането в съответствие на задълженията за докладване в рамките на политиката в областта на околната среда и в тази връзка за изменение на директиви 86/278/EИО, 2002/49/EО, 2004/35/EО, 2007/2/EО, 2009/147/EО и 2010/63/EС, Регламент (EО) № 166/2006 и Регламент (EС) № 995/2010, и Регламент (EО) № 338/97 на Съвета и Регламент № 2173/2005 (EО).

Предложението е резултат от публикуваната през м. юни 2017 г. всеобхватна оценка на проверката за пригодност относно докладването и мониторинга в рамките на политиката на ЕС в областта на околната среда и съпътстващия я план за действие. В рамките на оценката беше извършен междусекторен и всеобхватен анализ на задълженията за докладване във всички относими законодателни актове в областта на околната среда. В него беше разгледано и съгласуването между съществуващите задължения. В резултат от това бяха набелязани няколко законодателни акта, в които задълженията за докладване биха могли да се изменят с цел рационализиране.

Предложението е част от дейностите за по-добро регулиране в областта на околната среда и цели подобряване на информационната база за изпълнението на политиката на ЕС, за да се гарантира, че ЕК получава правилната информация в точния формат и момент. Други ключови елементи в него са повишаване прозрачността пред обществеността и опростяване на докладването с оглед намаляване на административната тежест.

Обсъждането на досието в Съвета на ЕС започна по време на Българското председателство. В рамките на протеклите обсъждания до момента държавите членки изразиха подкрепа за основните цели на документа, а именно повишаване на осведомеността и прозрачността, намаляване на административната тежест и използване на иновативни информационни технологии за събиране и предоставяне на информация. Въпреки това са направени редица предложения за изменения на първоначалния текст, като основните притеснения са свързани с прилагането на разпоредбите относно поверителността на информацията. Преговорите продължават и по време на Австрийско председателство, което ще се стреми към окончателно приемане на досието до края на годината.